《柳季修知丞以诗见贻次韵为谢》
宋代·喻良能

古木阴阴绕屋庐，官居端的似田居。
诗清子厚龙城句，字瘦诚悬殿壁书。
那复有心追四至，只应无事富三馀。
一樽閒论金罍事，为笑纷纷竭泽渔。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。